《奉陪神保大王宴朱将军第闻弹白翎雀引》
元代·王逢

玄阴亘天雪欲作，将军西第夜张幕。铜盘蜡光红照灼，四坐倾张《白翎雀》。

雀生乌桓朔部落，大朴之气元磅礴。地椒野穄极广莫，穹庐离离散驼骆。

黄羊芦酒杂湩酪，鹰狗畋猎代耕穫。太王肇基不城郭，青春建櫜宵罢柝。

圣泽滂沛蔓绵络，风淳俗庞法度约。乾端坤倪露冲漠，羽毛鳞介并飞跃。

庭祠岁飨咽管籥，雄雌和鸣莫我乐。帝皇赫然太阳若，八表晃荡氛尽却。

前驱屈卢从繁弱，睢盱嗢咿万状错。遂朝玉帛解组缚，大明宫开夹花萼。

文监武卫盛材略，葱珩谷璧映霜锷。五云夔龙奏《韶濩》，九苞凤凰降寥廓。

德音威仪匪予度，万姓拭目瞻阿阁。轩辕伶伦两冥寞，八十年来事非昨。

獶尘杂乱人道削，咬哇哀淫颂声铄。皇孙让贤执鼓铎，巾幂鹊尾黄金杓。

殽烝体荐嚼复嚼，《巴渝》舞队驩回薄。供奉革鞜衣狐貉，银筝载前酒载酌。

延秋门深鱼守钥，缑山远度吹笙鹤。淮南昔者鸡舐药，千乘之国弃敝蹻。

方今群雄自开拓，拔刃把槊争刺斫。为臣义同葵与藿，将军固合鞭先著。

莲壶漏沈薇露涸，枯梢号寒风陨箨。百禽啁噍雹霰霍，冰花乱点真珠箔。

箔中呱呱情陡恶，供奉砉尔停弦索。吁嗟《白翎》将焉托，有客泪下甘丘壑。

作者简介：（1319—1388）元明间常州府江阴人，字原吉。元至正中，作《河清颂》，台臣荐之，称疾辞。避乱于淞之青龙江，再迁上海乌泥泾，筑草堂以居，自号最闲园丁。辞张士诚征辟，而为之划策，使降元以拒朱氏。明洪武十五年以文学录用，有司敦迫上道，坚卧不起。自称席帽山人。诗多怀古伤今，于张氏之亡，颇多感慨。有《梧溪诗集》七卷，记载元、明之际人才国事，多史家所未备。